Brian Mikkelsen (KF), 2013-12-20:
Nye oplysninger viser, at i tusindvis af andelshavere sandsynligvis er lige så skævt vurderet som boligejere.
Lektor ved Copenhagen Business School Jens Lunde skyder med skarpt og siger, at han mener, der er tale om en klar fejl, og at der stort set ikke er nogen økonomiske og statistiske oplysninger i beretningen fra Rigsrevisionen, der viser, at der ikke er skævhed i vurderingerne.
Rigsrevisionen korrigerer også Skatteministeriets tidligere oplysninger om, at man vurderer andelsboliger på samme måde eller mere rimeligt end ejerboliger ved at sige: »Der er ikke noget i vores beretning, der peger på, at Skats vurderinger af andelsboligforeninger er mere præcise end vurderingerne af ejerboliger.
Man kan heller ikke på baggrund af vores konklusioner konkludere, at andelsboliger er vurderet under handelsprisen.
Man kan omvendt sige, at Skat har vurderet andelsboligerne højere end andre typer af ejendomme, der blev vurderet i 2010«.
Skattepartner i KPMG Claus Pedersen kalder regeringens konklusioner på Rigsrevisionens beretning for mangelfulde og misvisende, og jeg citerer Claus Pedersen, som siger
: »Man får det indtryk, at andelsboligforeninger ikke er ramt af for høje vurderinger, fordi de i sådanne sammenhænge omtales som erhvervsejendomme.
Men der er intet faktuelt eller statistisk, der kan underbygge, at fejlmængden skulle være lavere end på boligområdet«.
Summa summarum: Vi kan se, at vi her har et system, som er kollapset, et ejendomsvurderingssystem, som et udvalg heldigvis ser på for at få rettet op på systemet, så et udvalg med Peter Engberg Jensen, tidligere Nykreditdirektør, til sommer kommer med et forslag til en ny konstruktion for ejendomsvurderinger.
Regeringen har i svar til os og andre af Folketingets partier løbende under behandlingen af hele diskussionen om ejendomsvurderinger sagt, at man var sikker på, at vurderingerne af andelsboligerne var mere præcise end af ejerboligerne.
Men det viser sig, at der ikke er noget statistisk grundlag for at komme med den konklusion.
Snarere viser det sig ud fra de undersøgelser, der er lavet, at andelsboligerne er lige så skævt vurderet som almindelige boliger.
Det leder os til den konklusion, at andelsboliger selvfølgelig også skal være omfattet af det forslag, som regeringen kommer med, om, at man får nedsat vurderingerne, i det her tilfælde med 2½ pct.
Vi vil derfor, når vi kommer ind i det nye år, straks fremsætte et beslutningsforslag, som betyder, at andelshavere får samme nedsættelse af vurderingerne som almindelige boligejere.
Det er ret og rimeligt.
Hvis de betaler for meget i skat, skal vi selvfølgelig sørge for, at de ikke får den store skattebetaling, når man nu ved, at de er vurderet for højt.
Det leder os også frem til, at vi mener, at der slet ikke er brug for ejendomsvurderinger generelt.
Vi mener, man skal fastfryse grundskylden og pristalsregulere den, så man har en sikkerhed som boligejer og som andelshaver for, hvad ens boligøkonomi er i årene frem.
Boligøkonomien udgør så stor en del af familiernes økonomi, at man må sørge for, at der bliver ro og tryghed omkring den del af økonomien, så der altså bliver en fastfrysning også af deres betalinger i årene frem.
Men vi fremsætter et konkret forslag om, at andelshavere får samme vilkår som boligejere i forhold til nedslag i ejendomsvurderingerne, som følge af de oplysninger, der er kommet frem i Berlingske i dag.